﻿Grigore Smeu (26 octombrie 1928, Runcu, judeţul Gorj) este un poet, prozator şi estetician. Urmează şcoala primară în satul natal (1935-1941), Liceul „Tudor Vladimirescu" din Târgu Jiu (1941-1949), apoi Facultatea de Filosofie a Universităţii din Bucureşti (1949-1953). În 1970 obţine titlul de doctor în filosofie, cu o teză de istoria esteticii româneşti. A funcţionat în calitate de cercetător ştiinţific la Institutul de Filosofie al Academiei Române, parcurgând toate treptele ierarhiei profesionale şi ocupând diferite funcţii de conducere (şef al sectorului de estetică, director adjunct între 1978 şi 1988). Debutează cu versuri în presa literară, iar cel dintâi studiu îl tipăreşte în „Cercetări filosofice" (1956). Prima carte, Sensuri ale frumosului în estetica românească, îi apare în 1969. În studiile sale Smeu urmăreşte conturarea unei imagini de ansamblu a fenomenului estetic românesc, surprinderea principalelor caracteristici estetice ale literaturii secolului al XX-lea şi abordarea unui domeniu în care cercetătorul este, la noi, un pionier - Esteticul cotidian în lumea de azi (1992; Premiul Academiei Române). Şi comentariile sale literare ţintesc, în chip programatic, să îmbine teoria estetică, conceptuală prin natura ei, cu aplicaţia la text. Utilizând şi achiziţii ale esteticii informaţionale, lucrarea Previzibil şi imprevizibil în epică (1972) defineşte proza modernă la nivelul creaţiei, prin trecerea de la „exclamativ" la „inclamativ" (acest atribut însemnând „zbor paradoxal al spiritului, cu aripile întoarse înăuntru"), iar la nivelul receptării prin creşterea gradului de imprevizibilitate al operei în relaţia cu cititorul. Interdependenţa valorilor în literatură (1987) e o cercetare sistematică, păstrând justa măsură în felul în care sunt apreciate autonomia şi heteronomia unei scrieri: „interdependenţa" nu sacrifică „independenţa" valorilor extraestetice reunite, prin jocul dialectic al identităţii şi alterităţii, sub cupola frumosului. O temă incitantă, insuficient valorizată de exegeza anterioară, e abordată în cartea Marin Preda - o filosofie a naturii (1994). În evocarea naturi i Smeu identifică o ipostază de prim -plan a palierului filosofic propriu prozei comentate. În relaţia om-natură, criticul descoperă „transferul reciproc de substanţă", dar şi preeminenţa spiritului. Demonstraţia 1 vizează evoluţia relaţiei de la adversitate la consonanţă, arhetipurile şi temele naturii (lumina solară, câmpia, salcâmul etc.), cu reflexe în întreaga operă a lui Marin Preda. Alte studii, apărute în reviste sau în volume colective, se ocupă de tema libertăţii în literatura română interbelică sau reiau, într-o nouă sinteză, preocupări mai vechi (Problematica specificităţii esteticului în istoria esteticii româneşti). Versurile lui Smeu, adunate în volumele Pelerinaj (1974) şi Ceremoniile umbrelor (1996), sunt meditaţii lirice ale unei sensibilităţi interogative şi evocări ale stărilor vesperale şi nocturne, prielnice reveriei, avidă să capteze ritmurile inefabile ale firii şi pe cele ale umanităţii naturale şi ritualice. La rândul său, romanul Grădina înclinată (1974), naraţiune de proiecţie autobiografică, reia analiza şi interpretarea contactului reconfortant cu natura şi cu arhaicul. Opera • Sensuri ale frumosului în estetica românească, Bucureşti, 1969; • Previzibil şi imprevizibil în epică, Bucureşti, 1972; • Repere estetice în satul românesc, Bucureşti, 1973; • Grădina înclinată, Bucureşti, 1974; • Pelerinaj, Bucureşti, 1974; • Relaţia social- autonom în artă, Bucureşti, 1976; • Introducere în critica artei de amatori, Bucureşti, 1981; • Sensibilitatea estetică românească, Bucureşti, 1984; • Interdependenţa valorilor în literatură, Bucureşti, 1987; • Esteticul cotidian în lumea de azi, Bucureşti, 1992; • Marin Preda - o filosofie a naturii, Bucureşti, 1994; • Ceremoniile umbrelor, Târgu Jiu, 1996. 2